Det går værst ud over Thisted

Der skal spares 5,6 mio. kr på de nordjyske gymnasier. Det svarer som gennemsnit til 750 kr. pr. nordjyske gymnasieelev. Det fremgår af et svar fra undervisningsminister Bertel Haarder til den nordjyske socialdemokrat Rasmus Prehn. Han bad ministeren gøre rede for, hvor mange færre penge hver enkelt af Region Nordjyllands gymnasier vil modtag i 2008. Af svaret fremgår det, at det går værst ud over gymnasiet i Thisted, der skal spare 1,7 mio. kr. - Det her er klart eksempel på konsekvenserne af regeringens politik. De penge der fyres af på skattelettelser skal findes andre steder. Denne gang er det så bl.a. gymnasieeleverne, der skal betale regningen, siger Rasmus Prehn. Han tilføjer: - Jeg kunne godt tænke mig at vide, hvor regeringen synes, gymnasierne skal spare. Er det på bøger, på computere eller skal der fyres lærere. For mig at se er der ingen steder at spare, slutter Rasmus Prehn.